Ehdotus NEUVOSTON TÄYTÄNTÖÖNPANOPÄÄTÖS LIS-kalastuksen torjumista koskevaan yhteistyöhön osallistumattomien kolmansien maiden luettelon muuttamisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla /* COM/2014/0629 final - 2014/0295 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Tämä ehdotus koskee laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008[1], jäljempänä 'LIS-asetus', soveltamista. Yleinen tausta Tämä ehdotus perustuu LIS-asetuksen täytäntöönpanoon ja LIS-asetuksessa säädettyjen aineellisten ja menettelyllisten vaatimusten mukaisesti suoritettuihin tutkimus- ja vuoropuhelumenettelyihin. Näissä vaatimuksissa edellytetään muun muassa, että kaikkien maiden olisi suoritettava niille kansainvälisen oikeuden mukaan lippu-, satama-, rannikko- tai markkinavaltioina kuuluvat velvollisuudet LIS-kalastuksen ehkäisemiseksi, estämiseksi ja poistamiseksi. Voimassa olevat aiemmat säännökset Tiedon antamisesta niille kolmansille maille, jotka komissio katsoo mahdollisesti yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti 15 päivänä marraskuuta 2012 annettu komission päätös (EUVL C 354, 17.11.2012, s. 1–47). Niiden kolmansien maiden toteamisesta, jotka komissio katsoo yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti 26 päivänä marraskuuta 2013 annettu komission täytäntöönpanopäätös (EUVL C 346 27.11.2013, s. 2–25). LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla 24 päivänä maaliskuuta 2014 annettu neuvoston täytäntöönpanopäätös (EUVL L 91 27.3.2014, s. 43–47). LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla 24 päivänä maaliskuuta 2014 annettua neuvoston täytäntöönpanopäätöstä (EUVL L 91 27.3.2014, s. 43–47) on muutettu ... päivänä .. kuuta ... annetulla komission täytäntöönpanopäätöksellä (Sri Lankan toteamista koskeva päätös). Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. 2. INTRESSITAHOJEN KUULEMINEN JA VAIKUTUSTEN ARVIOINTI Intressitahojen kuuleminen Asianomaisilla osapuolilla oli LIS-asetuksen säännösten mukaisesti tilaisuus puolustaa etujaan tutkimus- ja vuoropuhelumenettelyjen aikana. Asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Tämä ehdotus perustuu LIS-asetuksen täytäntöönpanoon. LIS-asetuksessa ei säädetä yleisestä vaikutusten arvioinnista, mutta se sisältää tyhjentävän luettelon edellytyksistä, jotka on arvioitava. 3. EHDOTUKSEEN LIITTYVÄT OIKEUDELLISET NÄKÖKOHDAT Ehdotetun toimen lyhyt kuvaus Komissio ilmoitti 15. marraskuuta 2012 komission päätöksellä kahdeksalle kolmannelle maalle (Belize, Fidžin tasavalta, Guinean tasavalta, Kambodžan kuningaskunta, Panaman tasavalta, Sri Lankan demokraattinen sosialistinen tasavalta, Togon tasavalta ja Vanuatun tasavalta), että se tarkastelee mahdollisuutta todeta nämä maat LIS-asetuksen mukaisiksi yhteistyöhön osallistumattomiksi maiksi. Komissio toteutti toimenpiteitä kyseisten kahdeksan kolmannen maan osalta. Näissä toimenpiteissä komissio esitti syyt toimiensa toteuttamiseen. Lisäksi tässä yhteydessä asianomaisille maille annettiin mahdollisuus vastata esitettyihin väitteisiin ja kiistää ne, oikeus pyytää ja antaa lisätietoja ja mahdollisuus ilmoittaa tilanteen korjaamiseksi toteutettavista toimintasuunnitelmista. Niille myönnettiin myös kohtuullinen aika vastaamiseen ja tilanteen korjaamiseen. Komissio totesi 26. marraskuuta 2013 komission täytäntöönpanopäätöksessä Belizen, Guinean tasavallan ja Kambodžan kuningaskunnan kolmansiksi maiksi, jotka komissio katsoo LIS-asetuksen mukaisiksi yhteistyöhön osallistumattomiksi kolmansiksi maiksi. Neuvosto vahvisti 24. maaliskuuta 2014 neuvoston täytäntöönpanopäätöksellä yhteistyöhön osallistumattomien kolmansien maiden luettelon, johon sisältyivät Belize, Guinean tasavalta ja Kambodžan kuningaskunta. Oheinen ehdotus neuvoston täytäntöönpanopäätökseksi perustuu havaintoihin, jotka ovat osoittaneet, että Belizen luetteloon merkitsemiseen johtanut tilanne on korjattu ja Belize on toteuttanut konkreettisia toimenpiteitä, joilla tilannetta voidaan parantaa pysyvällä tavalla. Sen vuoksi ehdotetaan, että neuvosto hyväksyy oheisen päätösehdotuksen. Oikeusperusta Laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä 29 päivänä syyskuuta 2008 annettu neuvoston asetus (EY) N:o 1005/2008. Toissijaisuusperiaate Ehdotus kuuluu Euroopan unionin yksinomaiseen toimivaltaan. Sen vuoksi toissijaisuusperiaatetta ei sovelleta. Suhteellisuusperiaate Ehdotus on suhteellisuusperiaatteen mukainen seuraavista syistä: Toimintatapa kuvataan LIS-asetuksessa, eikä mahdollisuutta kansallisiin päätöksiin anneta. Ilmoitusta siitä, kuinka unionille, kansallisille viranomaisille, alue- ja paikallisviranomaisille, talouden toimijoille ja kansalaisille aiheutuva taloudellinen ja hallinnollinen rasitus pidetään mahdollisimman pienenä ja oikeassa suhteessa tavoitteeseen nähden, ei vaadita. Sääntelytavan valinta Ehdotettu sääntelytapa: päätös Muut sääntelytavat eivät soveltuisi seuraavasta syystä: Muut sääntelytavat eivät soveltuisi, koska LIS-asetuksessa ei säädetä muista vaihtoehdoista. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 2014/0295 (NLE) Ehdotus NEUVOSTON TÄYTÄNTÖÖNPANOPÄÄTÖS LIS-kalastuksen torjumista koskevaan yhteistyöhön osallistumattomien kolmansien maiden luettelon muuttamisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta annetun neuvoston asetuksen (EY) N:o 1005/2008[2] ja erityisesti sen 34 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Asetuksessa (EY) N:o 1005/2008 (LIS-asetus) luodaan laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskeva unionin järjestelmä. (2) LIS-asetuksen VI luvussa säädetään menettelystä yhteistyöhön osallistumattomien kolmansien maiden toteamiseksi, toimenpiteistä yhteistyöhön osallistumattomiksi todettuihin kolmansiin maihin nähden, yhteistyöhön osallistumattomia maita koskevan luettelon laatimisesta, yhteistyöhön osallistumattomien maiden luettelosta poistamisesta, yhteistyöhön osallistumattomien maiden luettelon julkisuudesta sekä kiireellisistä toimenpiteistä. (3) LIS-asetuksen 32 artiklan mukaisesti Euroopan komissio, jäljempänä ’komissio’, on 15 päivänä marraskuuta 2012 annetulla komission päätöksellä[3], jäljempänä ’15 päivänä marraskuuta 2012 annettu päätös’, ilmoittanut kahdeksalle kolmannelle maalle mahdollisuudesta, että ne voidaan todeta kolmansiksi maiksi, joiden komissio katsoo olevan yhteistyöhön osallistumattomia maita. Belize on yksi näistä maista. (4) Komissio sisällytti 15 päivänä marraskuuta 2012 annettuun päätökseensä tiedot tällaisen mahdollisen toteamisen perusteena olevista olennaisista tosiasioista ja huomioista. (5) Komissio ilmoitti myös 15 päivänä marraskuuta 2012 kyseisille kahdeksalle kolmannelle maalle, joista yksi on Belize, kullekin erikseen lähetetyllä kirjeellä, että se harkitsi mahdollisuutta todeta ne yhteistyöhön osallistumattomiksi kolmansiksi maiksi. (6) Komissio totesi 26 päivänä marraskuuta 2013 annetussa täytäntöönpanopäätöksessä[4], jäljempänä ’26 päivänä marraskuuta 2013 annettu täytäntöönpanopäätös’, Belizen, Guinean tasavallan ja Kambodžan kuningaskunnan kolmansiksi maiksi, jotka eivät osallistu LIS-kalastuksen torjumista koskevaan yhteistyöhön. LIS-asetuksen mukaisesti komissio esitti syyt, miksi se katsoo, että nämä kolme maata ovat laiminlyöneet niille lippu-, satama-, rannikko- tai markkinavaltioina kansainvälisen oikeuden mukaan kuuluvat velvollisuudet toteuttaa toimia LIS-kalastuksen ehkäisemiseksi, estämiseksi ja poistamiseksi. (7) LIS-asetuksen 33 artiklan mukaisesti neuvosto sisällytti 24 päivänä maaliskuuta 2014 annetulla täytäntöönpanopäätöksellä 2014/170[5], jäljempänä '24 päivänä maaliskuuta 2014 annettu neuvoston täytäntöönpanopäätös', Belizen, Guinean tasavallan ja Kambodžan kuningaskunnan LIS-asetuksen mukaista LIS-kalastuksen torjumista koskevaan yhteistyöhön osallistumattomien kolmansien maiden luetteloon. (8) Sen jälkeen, kun kyseinen luettelo oli vahvistettu 24 päivänä maaliskuuta 2014 annetulla neuvoston täytäntöönpanopäätöksellä, komissio antoi asianomaisille maille mahdollisuuden jatkaa vuoropuhelua LIS-asetuksessa säädettyjen aineellisten ja menettelyllisten vaatimusten mukaisesti. Komissio jatkoi kaikkien tarpeellisina pitämiensä tietojen hankkimista ja todentamista, suulliset ja kirjalliset huomautukset mukaan luettuina, jotta kyseessä olevalla maalla olisi mahdollisuus korjata luetteloon merkitsemiseen johtanut tilanne ja toteuttaa konkreettisia toimenpiteitä todettujen laiminlyöntien oikaisemiseksi. Tämän menettelyn tuloksena voitiin todeta, että Belize on parantanut tilannetta ja toteuttanut korjaavia toimia. (9) Tämän vuoksi neuvoston olisi LIS-asetuksen 34 artiklan 1 kohdan mukaisesti muutettava 24 päivänä maaliskuuta 2014 annettua neuvoston täytäntöönpanopäätöstä poistamalla Belize yhteistyöhön osallistumattomien kolmansien maiden luettelosta. (10) Belizen poistamisesta yhteistyöhön osallistumattomien kolmansien maiden luettelosta LIS-asetuksen 34 artiklan 1 kohdan mukaisesti annetun neuvoston täytäntöönpanopäätöksen hyväksymisen myötä 26 päivänä marraskuuta 2013 annettu komission täytäntöönpanopäätös, jossa Belize todetaan yhteistyöhön osallistumattomaksi kolmanneksi maaksi, käy tarpeettomaksi. BELIZEN POISTAMINEN YHTEISTYÖHÖN OSALLISTUMATTOMIEN KOLMANSIEN MAIDEN LUETTELOSTA (11) Komissio jatkoi vuoropuhelua Belizen kanssa 26 päivänä marraskuuta 2013 annetun täytäntöönpanopäätöksen ja 24 päivänä maaliskuuta 2014 annetun neuvoston täytäntöönpanopäätöksen 2014/17 hyväksymisen jälkeen. Näyttää ilmeiseltä, että Belize on pannut täytäntöön kansainvälisen oikeuden mukaiset velvoitteet ja hyväksynyt asianmukaisen lainsäädäntökehyksen LIS-kalastuksen torjuntaa varten. Se on ottanut käyttöön riittävän ja tehokkaan seuranta-, valvonta- ja tarkastusjärjestelmän ja pelotteena toimivan seuraamusjärjestelmän sekä varmistanut saalistodistusjärjestelmän asianmukaisen täytäntöönpanon. Lisäksi Belize on parantanut kansainvälisten velvoitteiden noudattamista, alueellisten kalastuksenhoitojärjestöjen suositukset ja päätöslauselmat mukaan luettuina. Belize on ottanut käyttöön alusten rekisteröintiä koskevan uuden järjestelmän kansainvälisen oikeuden mukaisesti. Belize noudattaa nykyään asiaankuuluvien elinten suosituksia ja päätöslauselmia ja on laatinut LIS-kalastuksen torjuntaa koskevan kansallisen toimintasuunnitelman, joka noudattaa Yhdistyneiden kansakuntien kansainvälistä toimintasuunnitelmaa LIS-kalastuksen ehkäisemiseksi, vastustamiseksi ja poistamiseksi. (12) Komissio on tarkastellut uudelleen sitä, miten Belize on noudattanut kansainvälisiä velvoitteitaan lippu-, satama-, rannikko- tai markkinavaltiona ottaen huomioon 15 päivänä marraskuuta 2012 annetussa päätöksessä, 26 päivänä marraskuuta 2013 annetussa täytäntöönpanopäätöksessä ja 24 päivänä maaliskuuta 2014 annetussa neuvoston täytäntöönpanopäätöksessä esitetyt havainnot sekä Belizen toimittamat asiaa koskevat tiedot. Se on ottanut huomioon myös tilanteen parantamiseksi toteutetut toimenpiteet sekä Belizen toimivaltaisten viranomaisten antamat takeet. (13) Kaikkien edellä mainittujen näkökohtien perusteella komissio päätteli, että Belizen toteuttamat toimet sille lippuvaltiona kuuluvien velvollisuuksien täyttämiseksi ovat riittävät Yhdistyneiden kansakuntien merioikeusyleissopimuksen (UNCLOS) 91, 94, 117 ja 118 artiklan, Yhdistyneiden kansakuntien kalakantasopimuksen (UNSFA) 18, 19 ja 20 artiklan sekä kansainvälisten suojelu- ja hoitotoimenpiteiden noudattamisen edistämisestä aavalla merellä toimivien kalastusalusten osalta tehdyn FAO:n sopimuksen III artiklan 8 kohdan noudattamiseksi. Komissio totesi Belizen esittämien seikkojen perusteella, että Belizen luetteloon merkitsemiseen johtanut tilanne on korjattu ja että Belize on toteuttanut konkreettisia toimenpiteitä, joilla tilannetta voidaan parantaa pysyvällä tavalla. (14) Näissä olosuhteissa ja LIS-asetuksen 34 artiklan 1 kohdan nojalla neuvosto toteaa, että Belize olisi poistettava yhteistyöhön osallistumattomien kolmansien maiden luettelosta. (15) Neuvoston päätös ei rajoita komissiota tai neuvostoa toteuttamasta myöhemmin toimia LIS-asetuksen VI luvun mukaisesti, jos tosiseikat osoittavat, että Belize laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuudet. (16) Ottaen huomioon yhteistyöhön osallistumattomien kolmansien maiden luetteloon merkitsemisen kielteiset seuraukset on suotavaa, että Belizen poistaminen kyseisestä luettelosta tulee voimaan välittömästi, ON HYVÄKSYNYT TÄMÄN PÄÄTÖKSEN: 1 artikla Korvataan neuvoston päätöksen 2014/170/EU liite tämän päätöksen liitteellä. 2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EUVL L 286, 29.10.2008, s. 1. [2] EUVL L 286, 29.10.2008, s. 1. [3] Komission päätös, annettu 15 päivänä marraskuuta 2012, tiedon antamisesta niille kolmansille maille, jotka komissio katsoo mahdollisesti yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti (EUVL C 354, 17.11.2012, s. 1). [4] Komission täytäntöönpanopäätös, annettu 26 päivänä marraskuuta 2008, niiden kolmansien maiden yksilöimisestä, jotka komissio katsoo yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2013 mukaisesti (EUVL C 346, 27.11.2013, s. 2). [5] Neuvoston täytäntöönpanopäätös 2014/170, annettu 24 päivänä maaliskuuta 2014, LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla (EUVL L 91 27.3.2014, s. 43–47). LIITE Luettelo laitonta, ilmoittamatonta ja sääntelemätöntä kalastusta (LIS-kalastusta) koskevaan yhteistyöhön osallistumattomista kolmansista maista asiakirjaan Ehdotus NEUVOSTON TÄYTÄNTÖÖNPANOPÄÄTÖKSEKSI LIS-kalastuksen torjumista koskevaan yhteistyöhön osallistumattomien kolmansien maiden luettelon muuttamisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla Kambodžan kuningaskunta Guinean tasavalta Sri Lankan demokraattinen sosialistinen tasavalta